
Ministru kabineta rīkojums Nr. 647
Rīgā 2025. gada 7. oktobrī (prot. Nr. 41 34. §)
Par finanšu līdzekļu piešķiršanu no valsts budžeta programmas "Līdzekļi neparedzētiem gadījumiem"
· 1. Finanšu ministrijai no valsts budžeta programmas 02.00.00 "Līdzekļi neparedzētiem gadījumiem" piešķirt Zemkopības ministrijai (Lauku atbalsta dienestam) 615 504 euro, lai:
· 1.1. atbilstoši Ministru kabineta 2021. gada 1. aprīļa noteikumiem Nr. 199 "Valsts uzraudzībā esošās dzīvnieku infekcijas slimības vai epizootijas uzliesmojuma laikā radušos zaudējumu kompensācijas noteikumi" Lauku atbalsta dienests nodrošinātu kompensācijas izmaksu dzīvnieku īpašniekam – sabiedrībai ar ierobežotu atbildību "Nygaard International" – 460 369 euro apmērā par zaudējumiem, kas radušies epizootijas – Āfrikas cūku mēra – apkarošanas laikā, piespiedu kārtā nogalinot un iznīcinot cūkas;
· 1.2. atbilstoši Ministru kabineta 2021. gada 1. aprīļa noteikumiem Nr. 199 "Valsts uzraudzībā esošās dzīvnieku infekcijas slimības vai epizootijas uzliesmojuma laikā radušos zaudējumu kompensācijas noteikumi" Lauku atbalsta dienests nodrošinātu kompensācijas izmaksu pārtikas uzņēmumam – sabiedrībai ar ierobežotu atbildību "Miesnieks" – par zaudējumiem 19 227 euro apmērā, kas radušies epizootijas – Āfrikas cūku mēra – apkarošanas laikā, iznīcinot no apgrozības izņemtos dzīvnieku izcelsmes produktus;
· 1.3. segtu faktiskos izdevumus, kas saistīti ar Āfrikas cūku mēra uzliesmojuma apkarošanas pasākumiem, un nodrošinātu sabiedrībai ar ierobežotu atbildību "Grow Energy" samaksu 135 908 euro apmērā par faktiskajiem izdevumiem, kas saistīti ar cūku līķu un dzīvnieku izcelsmes blakusproduktu transportēšanu un dzīvnieku izcelsmes blakusproduktu likvidēšanu.
· 2. Zemkopības ministrijai nodrošināt, lai atbilstoši Eiropas Savienības tiesību aktiem valsts budžetā daļēji tiktu atgūti izdevumi, kas radušies, īstenojot šā rīkojuma 1. punktā minētos Āfrikas cūku mēra uzliesmojuma apkarošanas pasākumus.

